Die 22-jarige man wat Vrydag 'n 57-jarige polisiebeampte vermoor en uit die selle by Mutale in Thohoyandu, Limpopo ontsnap het, is weer agter tralies.
Die 22-jaige het die polisiebeampte oorval en verskeie kere met 'n skerp voorwerp gesteek. Hy het daarna die sleutels by die oorlede beampte gevat. Hy het eers geld uit die kluis gesteel voordat hy gevlug het.
Die man se oom het hom na die voorval na 'n tradisionele geneser geneem. Die polisie het daarna inligting oor die man ontvang en Sondagoggend met die inligting opgevolg. Die man en sy oom is op die toneel gearresteer. Die polisie het beslag gelê op die beweerde moordwapen asook die sleutels en geld wat gesteel is.
Die oom word aangekla van dwarsboming van die gereg. Die 22-jarige sal bykomende aanklagtes van moord, aanhouding, roof en ontsnapping ontvang, saam met die aanklagtes van ontvoering, oortreding van 'n beskermingsbevel en verkragting, wat reeds teen hom aanhangig gemaak is.
Die 22-jarige was reeds op borgtog van R4 000 vrygelaat vir kaping wat in Januarie plaasgevind het. Hy sal weer Dinsdag in die Mutale-landdroshof verskyn.